น้ำมันดิบเริ่มย่อตัว WTI ปิดลบ 6 เซนต์ หวั่น “โควิด-19” ฉุดดีมานด์
สัญญาน้ำมันดิบเริ่มย่อตัว โดย WTI ปิดลบ 6 เซนต์ คาดวิตกยอดป่วย "โควิด-19" อินเดียพุ่ง ฉุดดีมานด์หดตัว ฟาก BRENT เพิ่มขึ้น 8 เซนต์
สัญญาน้ำมันดิบเริ่มย่อตัว โดย WTI ปิดลบ 6 เซนต์ คาดวิตกยอดป่วย "โควิด-19" อินเดียพุ่ง ฉุดดีมานด์หดตัว ฟาก BRENT เพิ่มขึ้น 8 เซนต์
6 พ.ค. 2564

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดขยับลงเล็กน้อยเมื่อคืนนี้ (5 พ.ค.) ท่ามกลางภาวะการซื้อขายที่ผันผวน เนื่องจากความกังวลเกี่ยวกับผลกระทบจากการแพร่ระบาดของโรคโควิด-19 ได้บดบังปัจจัยบวกจากรายงานสต็อกน้ำมันดิบของสหรัฐที่ลดลงมากกว่าคาดกในสัปดาห์ที่แล้ว
สัญญาน้ำมันดิบ WTI ส่งมอบเดือนมิ.ย. ลดลง 6 เซนต์ หรือ 0.1% ปิดที่ 65.63 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนก.ค. เพิ่มขึ้น 8 เซนต์ หรือ 0.1% ปิดที่ 68.96 ดอลลาร์/บาร์เรล
โดย ในช่วงแรกนั้น สัญญาน้ำมันดิบ WTI เคลื่อนไหวในแดนบวก หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบสหรัฐลดลง 8 ล้านบาร์เรลในสัปดาห์ที่สิ้นสุดวันที่ 30 เม.ย. ซึ่งมากกว่าที่นักวิเคราะห์คาดว่าจะลดลงเพียง 3.9 ล้านบาร์เรล
สำหรับข้อมูลของ EIA ออกมาสอดคล้องกับที่สถาบันปิโตรเลียมอเมริกา (API) รายงานก่อนหน้านี้ว่า สต็อกน้ำมันดิบสหรัฐลดลง 7.7 ล้านบาร์เรลในช่วงสัปดาห์ดังกล่าว
ส่วนสต็อกน้ำมันเบนซินของสหรัฐเพิ่มขึ้น 700,000 บาร์เรล ขณะที่นักวิเคราะห์คาดว่าลดลง 500,000 บาร์เรล และสต็อกน้ำมันกลั่น ซึ่งรวมถึงฮีตติ้งออยล์และน้ำมันดีเซล ลดลง 2.9 ล้านบาร์เรลในสัปดาห์ที่แล้ว ขณะที่นักวิเคราะห์คาดว่าลดลง 1.6 ล้านบาร์เรล
อย่างไรก็ตามสัญญาน้ำมันดิบอ่อนแรงลงในเวลาต่อมา เนื่องจากนักลงทุนยังคงกังวลว่า การแพร่ระบาดของไวรัสโควิด-19 ในหลายประเทศโดยเฉพาะในอินเดียนั้น จะส่งผลให้กิจกรรมทางเศรษฐกิจและความต้องการใช้น้ำมันชะลอตัวลง
ด้าน กระทรวงสาธารณสุขอินเดียเปิดเผยวานนี้ว่า พบผู้ติดเชื้อไวรัสโควิด-19 รายใหม่เพิ่มอีก 382,315 ราย ส่งผลให้ยอดรวมผู้ติดเชื้อทั่วประเทศขณะนี้พุ่งขึ้นเป็น 20,665,148 ราย ขณะเดียวกัน อินเดียพบผู้เสียชีวิตเพิ่มอีก 3,780 ราย ส่งผลให้ยอดรวมผู้เสียชีวิตเพิ่มขึ้นแตะ 226,188 ราย